प्रदेश का सबसे बड़ा आर्ट सिम्पोजियम, एक-साथ काम करेंगे 71 आर्टिस्ट
सिटी रिपोर्टर यहां नामी चित्रकार थे, तो मूर्तिकला में महारत रखने वाले कलाकार भी। अलग-अलग विधाओं में पारंगत लोग जब एक ही छत के नीचे मौजूद हुए, तो पूरा माहौल कलाओं के रंग में रंग गया। यह आयोजन था मध्यप्रदेश जनजातीय संग्रहालय में सिंहस्थ पर केंद्रित आर्ट सिम्पोजियम (कला शिविर) ‘अवदान’। 15 दिनों तक चलने वाले इस शिविर में ये कलाकार सिंहस्थ पर आधारित विभिन्न शीर्षकों पर चित्र और स्कल्पचर बनाएंगे। कला शिविर का उद्घाटन करते हुए संस्कृति विभाग के आयुक्त अजातशत्रु श्रीवास्तव ने कहा कि यह प्रदेश का सबसे बड़ा शिविर है। यह पहला मौका है जब इतनी बड़ी मात्रा में कलाकार एक साथ अपनी कला का प्रदर्शन करेंगे। इसमें देश के अन्य राज्यों से आए कलाकारों के अलावा भोपाल के 15 कलाकार भी शामिल हैं। जिनमें अखिलेश, युसुफ, देवीलाल पाटीदार, सचिदा नागदेव, चंदन सिंह भट्टी, नीरज अहिरवार, संजू जैन जैसे कई नाम शामिल हैं। वहीं प्रदेश के कला महाविद्यालयों के टीचर्स और स्टूडेंट्स भी सहभागिता देंगे। सिम्पोजियम में आए कलाकारों ने शुक्रवार को दिए गए शीर्षकों को समझने पर काम किया। भोपाल के मशहूर चित्रकार अखिलेश बताते हैं, ‘मुझे ‘लय’ शीर्षक पर चित्र बनाने को कहा गया है। रात में इसके बारे में सोचकर सुबह से काम शुरू करूंगा।’ शिविर में 8 जनवरी तक रोजाना दोपहर 12 से शाम 7 बजे तक आर्टिस्ट कलाकृतियां बनाएंगे। अजातशत्रु बताते है, इसे सिंहस्थ में आने वाले पांच करोड़ श्रद्धालुओं में विशेषकर युवाओं को ध्यान में रखते हुए आयोजित किया है। शिविर में बनी कलाकृतियों को उज्जैन में बन रहे संग्रहालय के साथ- साथ सिंहस्थ के दौरान एक महीने तक चार स्थानों पर प्रदर्शित किया जाएगा।
hin_Deva hin_Deva